Nariadenie Komisie (EHS) č. 1997/75
z 31. júla 1975,
ktorým sa mení a dopĺňa nariadenie (EHS) č. 1579/74 týkajúce sa dopredu stanovených dovozných poplatkov na škrobové výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva;
so zreteľom na nariadenie Rady č. 120/67/EHS [1] z 13. júna 1967 o spoločnej organizácii trhu s obilninami, naposledy zmeneného a doplneného nariadením (EHS) č. 665/75 [2], najmä na jeho článok 15 ods. 3;
so zreteľom na nariadenie Rady č. 359/67/EHS [3] z 25. júla 1967 o spoločnej organizácii trhu s ryžou, naposledy zmeneného a doplneného nariadením (EHS) č. 668/75 [4], najmä na jeho článok 13 ods. 3;
so zreteľom na nariadenie Rady (EHS) č. 1052/68 [5] z 23. júla 1968 o dovoznom a vývoznom systéme pre výrobky vyrobené z obilnín a ryže, naposledy zmeneného a doplneného nariadením (EHS) č. 980/75 [6], najmä na jeho článok 2 ods. 2 a článok 5;
keďže článok 3 ods. 1 nariadenia Komisie (EHS) č. 1579/74 [7] z 24. júna 1974 o pravidlách pre výpočet dovozného poplatku platného pre spracované výrobky z obilnín a ryže a o dopredu stanovených poplatkov pre uvedené výrobky, ako aj pre zložené potraviny na báze obilnín, naposledy zmeneného a doplneného nariadením (EHS) č. 3103/74 [8], stanovuje, že pri škrobových výrobkoch sa dovozný dopredu stanovený poplatok upravuje iba v prípade zmeny úrovne takzvaných "zásobovacích" cien; keďže nariadenie Rady (EHS) č. 1955/75 [9] z 22. júla 1975 o subvenciách do výrobkov v oblasti obilnín a ryže už neobsahuje poznámku o takzvaných "zásobovacích" cenách; keďže je v dôsledku toho nutné stanoviť úpravu, ktorej hospodárske účinky budú rovnaké ako účinky súčasnej úpravy;
keďže opatrenia tohto nariadenia sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Článok 3 ods. 1 písm. a) a b) nariadenia (EHS) č. 1579/74 sa nahrádza takto:
"a) V prípade uvedenom v predchádzajúcom pododseku a okrem výrobkov podpoložky 23.07 B uvedených v prílohe A nariadenia č. 120/67/EHS sa v prípade potreby poplatok upravuje podľa prahovej ceny základného výrobku alebo výrobkov zohľadnených pre výpočet pohyblivej zložky poplatku platného v deň dovozu bez toho, aby bolo dotknuté prípadné použitie článku 15 ods. 3 druhého pododseku nariadenia č. 120/67/EHS. K úprave dochádza zvýšením alebo znížením dopredu stanovenej čiastky poplatku o rozdiel medzi prahovou cenou platnou v mesiaci podania žiadosti na 100 kilogramov základného výrobku a cenou použiteľnou v mesiaci dovozu, pričom sa tento rozdiel násobí koeficientom uvedeným v stĺpci 4 nariadenia (EHS) č. 1052/68.
b) Pri výrobkoch uvedených v článku 2 sa dopredu stanovený poplatok upravuje okrem iného v prípade pozmenenia subvencií do výroby stanovených v článku 1 nariadenia (EHS) č. 1955/75, ku ktorému dôjde odo dňa podania žiadosti do dňa dovozu. K úprave dochádza navýšením alebo znížením dopredu stanovenej čiastky poplatku o rozdiel vyplývajúci z tejto zmeny, pričom sa tento rozdiel násobí koeficientom uvedeným v stĺpci 4 prílohy nariadenia (EHS) č. 1052/68 na uvedené výrobky."
Článok 2
Toto nariadenie nadobúda účinnosť 1. augusta 1975.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 31. júla 1975